হাফ-সেঞ্চুরি করেও বাদ হর্ষিত! প্রথম T20–তে কাদের খেলাবে ভারত?

ওয়েব ডেস্ক: নিউজিল্যান্ডের (IND vs NZ) বিরুদ্ধে ওডিআই সিরিজে লজ্জার হারের পর টি-২০ সিরিজে (T20 Series) ঘুরে দাঁড়াতে চাইছে টিম ইন্ডিয়া (India Cricket Team)। একদিকে সম্মান রক্ষার লড়াই, অন্যদিকে বিশ্বকাপের আগে শেষ মহড়া- একাধিক দিক থেকে গুরুত্বপূর্ণ এই সিরিজ। তাই বুধবার নাগপুরে সিরিজের প্রথম টি-২০ ম্যাচ জিততে যে শক্তিশালী একাদশ গড়তে চলেছেন গম্ভীর, তাতে কোনও সন্দেহ নেই। কিন্তু এই ম্যাচে কে কে সুযোগ পেতে পারেন? চলুন দেখে নেওয়া যাক।

ওডিআই সিরিজে দলের মিডল অর্ডার লাগাতার ব্যর্থ হয়েছে। সেই ঘাটতি কাটিয়ে উঠতে টি-২০ সিরিজে একাধিক পরিবর্তনের পথে হাঁটতে পারে টিম ম্যানেজমেন্ট। ইতিমধ্যে অধিনায়ক সূর্যকুমার যাদব (Suryakumar Yadav) স্পষ্টভাবে জানিয়ে দিয়েছেন যে, ঈশান কিষন ফিরছেন প্রথম একাদশে এবং প্রথম তিন ম্যাচের জন্য তিলক বর্মা না থাকায় তিনি ব্যাট করবেন তিন নম্বরে।

আরও পড়ুন: কমছে রোহিত, কোহলির বেতন? BCCI-এর প্রস্তাবে তোলপাড়

আশা করা হচ্ছে, ইনিংসের শুরুতে রানের গতি বৃদ্ধি করতে ওপেনিং করতে চলেছেন সঞ্জু স্যামসন ও অভিষেক শর্মা। এদিকে ওডিআই সিরিজে বিশ্রামে থাকা হার্দিক পান্ডিয়া (Hardik Pandya) এবং জসপ্রীত বুমরার (Jasprit Bumrah) প্রত্যাবর্তন করছেন। ফলে দলের ভারসাম্য অনেকটাই ফিরছে। এদিকে সাম্প্রতিক ফর্মের কারণে কুলদীপ যাদবের জায়গায় সুযোগ পেতে পারেন ‘মিস্ট্রি স্পিনার’ বরুণ চক্রবর্তী। ভাইস-ক্যাপ্টেন অক্ষর প্যাটেল ও রিঙ্কু সিং থাকতে চলেছেন ফিনিশারের ভূমিকায়। পেস আক্রমণে বুমরাকে সঙ্গ দিতে পারেনন অর্শদীপ সিং।

নিউজিল্যান্ডের বিরুদ্ধে প্রথম T20I-তে ভারতের সম্ভাব্য একাদশ

সঞ্জু স্যামসন (উইকেটকিপার), অভিষেক শর্মা, ঈশান কিষন, সূর্যকুমার যাদব (অধিনায়ক), হার্দিক পান্ডিয়া, রিঙ্কু সিং, অক্ষর প্যাটেল, শিবম দুবে, বরুণ চক্রবর্তী, জসপ্রীত বুমরা, অর্শদীপ সিং।